ועדת הכספים, כנסת 18, פרוטוקול מספר 3, 2009-03-16 12:45

ראובן ריבלין: אני מתכבד לפתוח את ישיבת ועדת הכספים.

ראובן ריבלין: על סדר היום אישור החלטת ועדת השרים לענייני חברה וכלכלה בנושאים: 1) הגדלת הון המניות הרשום של החברה לחקר ימים ואגמים לישראל בע"מ והשקעת הממשלה בחברה 2) השקעה בחברת המכון הגיאופיסי בישראל, חברה מוגבלת בערבות.

ראובן ריבלין: ד"ר יוסף בר טוב ממינהל מדעי האדמה וראש צוות ההיגוי לארגון מכוני המחקר במשרד התשתיות הלאומיות, אנא תציג את העניין, שאנו בקיאים בו.

יוסף בר טוב: הבקשה שמוגשת לכם כרגע היא לעניין הפורמלי של הגדלת השקעת הממשלה בהון המניות – 6.851 מיליון שקל בחברה לחקר ימים ואגמים ו-3.6 מיליון שקל בחברת המכון הגיאופיסי.

יוסף בר טוב: אבל ההשקעה הזאת לא נועדה באמת לצורכי השקעת בעלים בחברה, אלא לצורכי תקופת הביניים עד אשר החברות האלה ייכנסו תחת כותרת אחת, כיחידת סמך מינהל מחקר למדעי האדמה והים, יחידת סמך שקיבלה בשעתו את ברכת הוועדה.

שי חרמש: בסמכות איזה משרד, משרד התשתיות הלאומיות או משרד החקלאות ופיתוח הכפר?

יוסף בר טוב: חקלאות ימית עוברת למינהל מחקר חקלאי, במשרד החקלאות ופיתוח הכפר.

ראובן ריבלין: תדבר כבר גם על החלק השני.

יוסף בר טוב: אישור פורמלי של ועדת הכספים אנחנו צריכים רק על עניין השקעת הבעלים לשתי החברות, אבל בהזדמנות הזאת נעדכן אתכם על החלטת ממשלה מ-1 בפברואר 2009, שקוראת להקמת המינהל החדש, ובתוך המינהל החדש אמורות להיכנס הפעילויות באוקיינוגרפיה של חקר ימים ואגמים, פעילויות בניטור הכנרת של חקר ימים ואגמים, והפעילות החקלאית – המרכז הלאומי לחקלאות ימית באילת אמורה להיכנס תחת כנפי מינהל המחקר החקלאי.

שי חרמש: אין חקלאות ימית באילת.

יוסף בר טוב: יש יחידת מחקר שפועלת עדיין באילת.

יוסף בר טוב: המטרה הנוכחית של עבודתה היא גידול דגים ביבשה, כלומר בבריכות ביבשה.

יוסף בר טוב: מינהל המחקר החקלאי מקבל את היחידה הזאת בלב חפץ וגם בהתאם להחלטת הממשלה.

יוסף בר טוב: אני מצטער לצער אתכם שאולי ניאלץ לבוא לכאן פעם נוספת כדי לבקש השקעה נוספת של הממשלה בפירוק החברות.

שלי יחימוביץ': נעשה כמיטב יכולתנו.

שי חרמש: לא נאכזב אותך.

יוסף בר טוב: פירוק החברות הוא תהליך ממושך.

ראובן ריבלין: תחילת התהליך היתה עוד בכנסת השש-עשרה והוא נמשך לאחר מכן בכנסת השבע-עשרה.

ראובן ריבלין: ועדת הכספים דנה פעמים רבות וניסתה למצוא פתרון.

ראובן ריבלין: ועדת הכספים גם, מתוך מקורות אשר יש לה שליטה עליהם, עזרה במידה רבה לחברה לחקר ימים ואגמים בשעות קשות של מצוקה, כאשר היתה סכנה של סגירת המפעל הזה כולו, שהוא צורך וחובה של המדינה והיו מי שהתעלמו ממנה בשל מצוקות תקציביות כאלה או אחרות.

ראובן ריבלין: היוזמה בכללה שמביאה אותנו לצורך אישור הגדלת הון המניות, מבורכת.

ראובן ריבלין: אני מברך גם את הממשלה על שאחרי שייגענו ומצאנו היא הביאה את הנושא לכלל סיכום.

ראובן ריבלין: אני מבקש את חברי הוועדה להצביע ולאשר את החלטת ועדת השרים לענייני חברה וכלכלה בנושאים: 1) הגדלת הון המניות הרשום של החברה לחקר ימים ואגמים לישראל בע"מ והשקעת הממשלה בחברה 2) השקעה בחברת המכון הגיאופיסי בישראל, חברה מוגבלת בערבות.

ראובן ריבלין: מי בעד? נא להצביע.

ראובן ריבלין: מי נגד?

ראובן ריבלין: מי נמנע?

ראובן ריבלין: הצבעה בעד בקשה לאישור החלטת ועדת השרים לענייני חברה וכלכלה בנושאים: 1) הגדלת הון המניות הרשום של החברה לחקר ימים ואגמים לישראל בע"מ והשקעת הממשלה בחברה 2) השקעה בחברת המכון הגיאופיסי בישראל, חברה מוגבלת בערבות – רוב נגד – אין נמנעים – אין הבקשה נתקבלה.

ראובן ריבלין: אין מתנגדים ואין נמנעים.

ראובן ריבלין: אני קובע שהבקשה אושרה ואני מברך אתכם.

ראובן ריבלין: בכל עת שתצטרכו אותנו אנו שמחים לסייע בכל דבר טוב.

ראובן ריבלין: מחר תתקיים ישיבה באולם ההרצאות שתכלול דיון ציבורי בנושא המשבר הכלכלי, בהשתתפות נגיד בנק ישראל, ראשי ההסתדרות וראשי המשק, ישיבה שתימשך כמה שעות.

ראובן ריבלין: אני מבקש שיירשם בפרוטוקול שוועדת הכספים מברכת את מר עמית בן-צור, הנכד של חקה (מר יצחק חופי), שהביא לחקה נינה.

ראובן ריבלין: אנחנו מברכים אותו על הולדת בתו, עינב, בת ראשונה, סימן גם לבנים רבים.

ראובן ריבלין: בכך תם סדר היום.

ראובן ריבלין: ישיבת הוועדה נעולה.